joelniklaus/EU_Wikipedias huggingface dataset:
Κράμερς (κρατήρας)

Ο Κράμερς (Kramers) είναι αρχαίος κρατήρας πρόσκρουσης, διαμέτρου 61 χλμ., ο οποίος βρίσκεται στηην αθέατη από την Γη πλευρά της Σελήνης. Βρίσκεται στα δυτικά του μεγαλύτερου κρατήρα Κουλόμπ και στα βορειοδυτικά του Βέμπερ. 

Το εξωτερικό χείλος του Κράμερς έχει σημάδια σοβαρότατης διάβρωσης, παρ'όλα αυτά το αρχικό του σχήμα παραμένει ευδιάκριτο. Ο νεώτερος δευτερεύων κρατήρας Κράμερς C, παρομοίων διαστάσεων, επικαλύπτει το βορειοανατολικό χείλος του.

Δευτερεύοντες κρατήρες

Βιβλιογραφία 
 
 
 
 
 
 
 
 
 
 
 
 

Κρατήρες Σελήνης
Κωνσταντίνος Βλαχοθανάσης

Ο Κωνσταντίνος Βλαχοθανάσης (1885 – 7 Ιανουαρίου 1958), του Αγγελή, ήταν Έλληνας γιατρός και πολιτικός, που υπηρέτησε ως βουλευτής Εύβοιας.

Βιογραφία 
Γεννήθηκε στην Ιστιαία της Εύβοιας.

Σπούδασε ιατρική και εξελέγη βουλευτής Ξηροχωρίου Ευβοίας το 1923, Ευβοίας με το Κόμμα των Εθνικών Φιλελευθέρων το 1926, Ιστιαίας το 1928, Ευβοίας το 1932 και το 1936 με το Κόμμα Φιλελευθέρων. Αργότερα, επανεξελέγη στην Εύβοια στις εκλογές του 1946 (συγκεντρώνοντας 5.027 ψήφους) και του 1950 με το Δημοκρατικό Σοσιαλιστικό Κόμμα. Επίσης, εξελέγη βουλευτής με το κόμμα των Φιλελευθέρων το 1951 και για τελευταία φορά το 1952.
Ήταν υφυπουργός παρά τω Πρωθυπουργώ στην κυβέρνηση εθνικής ενότητας του Γεωργίου Παπανδρέου.. Υπηρέτησε από τις 18 Οκτωβρίου 1944 ως τις 3 Ιανουαρίου 1945.

Απεβίωσε σε ηλικία 73 ετών το 1958 και η κηδεία του έγινε στην Ιστιαία. Αργότερα, τοποθετήθηκε προτομή του στο κέντρο της Ιστιαίας.

Ο ανεψιός του, Αγγελής Βλαχοθανάσης ήταν επίσης βουλευτής , προδικτατορικά με την Ένωση Κέντρου και τη δεκαετία του '80 με τη Νέα Δημοκρατία.

Παραπομπές 

Έλληνες υφυπουργοί παρά τω Πρωθυπουργώ
Βουλευτές εκλεγμένοι με το κόμμα των Φιλελευθέρων
Βουλευτές εκλεγμένοι με το Δημοκρατικό Σοσιαλιστικό Κόμμα
Βουλευτές εκλεγμένοι με το Κόμμα των Εθνικών Φιλελευθέρων
Βουλευτές Ιστιαίας
Βουλευτές Ευβοίας
Βουλευτές Ξηροχωρίου
Στρατηγίς Σερβίων

Η Στρατηγίς Σερβίων ήταν βραχύβια διοικητική διαίρεση της Βυζαντινής Αυτοκρατορίας. Ήταν από τα μικρά σε έκταση αλλά και συνοριακά θέματα που αποκαλούνταν στρατηγίδες κατά τον 12ο αιώνα. 

Η Στρατηγίς αναφέρεται σε εκκλησιαστικό έγγραφό του 1163 σαν Θέμα που περιλάμβανε εκτός τα Σέρβια και την περιοχή των Σταγών στην Θεσσαλία. Έδρα της ήταν το Κάστρο των Σερβίων στα σημερινά Σέρβια Κοζάνης.

Παραπομπές 

Βυζαντινά θέματα
Δήμος Καλαμπάκας
Δήμος Σερβίων - Βελβεντού
Διακήρυξη της Βηθεσδά για την Εκδοτική Δραστηριότητα Ανοικτής Πρόσβασης

Η Διακήρυξη της Βηθεσδά για την Εκδοτική Δραστηριότητα Ανοιχτής Πρόσβασης (αγγλικά: Bethesda Statement on Open Access Publishing) είναι μια διακήρυξη του 2003 η οποία ορίζει την έννοια της ανοικτής πρόσβασης και, στη συνέχεια, υποστηρίζει αυτή την έννοια.

Η δήλωση 

Στις 11 Απριλίου 2003, το Ιατρικό Ινστιτούτο Howard Hughes φιλοξένησε τη συνεδρίαση 24 προσώπων για να συζητήσουν την καλύτερη πρόσβαση στην επιστημονική βιβλιογραφία. Η ομάδα έδωσε ένα ορισμό του περιοδικού ανοικτής πρόσβασης, ως εκείνο που χορηγεί το «δωρεάν, ανέκκλητο, παγκόσμιο, διαρκές δικαίωμα πρόσβασης σε αυτό, καθώς και την άδεια για αντιγραφή, χρήση, διανομή, μετάδοση, και δημόσια προβολή ενός έργου και της δημιουργίας και διανομής παράγωγων έργων, σε οποιοδήποτε ψηφιακό μέσο για οποιοδήποτε υπεύθυνο σκοπό, σύμφωνα με την ορθή απόδοση της συγγραφικής πατρότητας» και από το οποίο κάθε άρθρο «κατατίθεται αμέσως μετά την αρχική δημοσίευση σε τουλάχιστον ένα διαδικτυακό αποθετήριο".

Σημασία 

Μαζί με την Πρωτοβουλία της Βουδαπέστης για την Ανοικτή Πρόσβαση (BOAI) και τη Διακήρυξη του Βερολίνου για την Ανοιχτή Πρόσβαση στη Γνώση των Θετικών και Ανθρωπιστικών Επιστημών, η Διακήρυξη Βηθεσδά καθιέρωσε την "ανοικτή πρόσβαση" ως όρο για να περιγράψει τις πρωτοβουλίες για να καταστήσουν την πληροφορία πιο ευρέως και εύκολα διαθέσιμη.

Η Διακήρυξη Βηθεσδά βασίζεται στην BOAI λέγοντας το πώς οι χρήστες θα θεσπίσουν την ανοικτή πρόσβαση. Συγκεκριμένα, αυτοί που εξασκούν την ανοικτή πρόσβαση θα θέτουν το περιεχόμενο στο διαδίκτυο με μια άδεια που χορηγεί δικαιώματα για επαναχρησιμοποίηση, συμπεριλαμβανομένου του δικαιώματος να δημιουργηθούν παράγωγες εργασίες. Η BOAI δεν αναφέρει τα παράγωγα έργα.

Παραπομπές

Εξωτερικοί σύνδεσμοι

The Bethesda Statement on Open Access Publishing

Ανοικτή πρόσβαση
Άντονι Κινγκ

Ο Άντονι Κινγκ (αγγ.: Anthony King) (Ντάρχαμ, Βόρεια Καρολίνα, γεννήθηκε 22 Ιανουαρίου 1985) είναι Αμερικανός καλαθοσφαιριστής ο οποίος αγωνίζεται στην θέση του πάουερ φόργουορντ.

Βιογραφία
Το 2003, ο Κινγκ ξεκίνησε τις σπουδές του στο πανεπιστήμιο του Μαϊάμι, όπου παρέμεινε μέχρι το 2008 με μεγαλύτερη επιτυχία την πρόκριση στους προημιτελικούς του NCAA του 2006. Μετά από τραυματισμό του στις αρχές της επόμενης σεζόν, παρέμεινε εκτός γηπέδων σχεδόν για ολόκληρη την χρονιά, με αποτέλεσμα η καριέρα του στο κολεγιακό πρωτάθλημα να παραταθεί κατά ένα χρόνο.

Μετά την αποφοίτηση του, αποφάσισε να συνεχίσει στην Ευρώπη υπογράφοντας στους Σκάιλάινερς της Φρανκφούρτης. Το 2009/10, μεταγράφηκε στην κυπριακή ΕΘΑ Έγκωμης όπου παρέμεινε για σχεδόν δύο σεζόν, βοηθώντας την ΕΘΑ να κατακτήσει το νταμπλ το 2011, με 14,3 πόντους και 10 ριμπάουντ ανά αγώνα.

Τον Απρίλιο του 2011, υπέγραψε στον Άρη με σκοπό να αγωνιστεί στα πλέι-οφ του ελληνικού πρωταθλήματος. Με τους "κίτρινους" σημείωσε 79 πόντους σε 11 παιχνίδια και βοήθησε την ομάδα να καταλάβει την τέταρτη θέση στην Ελλάδα.

Το καλοκαίρι του 2011, μεταγράφηκε στους Άρτλαντ Ντράγκονς από την Γερμανία, ενώ έναν χρόνο αργότερα παρέλαβε την κυπριακή υπηκοότητα για να αγωνίζεται ως κοινοτικός. Αγωνίστηκε με την εθνική ομάδα της Κύπρου στα προκριματικά του Ευρωμπάσκετ 2013.

Από το καλοκαίρι του 2015, αγωνίζεται με την ομάδα της Γκαζιαντέπ για το τουρκικό πρωτάθλημα.

Παραπομπές

Πηγές
 Ανακοίνωσε Κινγκ ο Άρης - Novasports.gr
 KING, ANTHONY - Welcome to Eurocup
 Player Bio: Anthony King - University of Miami Hurricanes

Αμερικανοί καλαθοσφαιριστές
Καλαθοσφαιριστές Άρη
Καλαθοσφαιριστές γερμανικών συλλόγων‎
Καλαθοσφαιριστές κυπριακών συλλόγων‎‎‎‎
Καλαθοσφαιριστές Γκαζιαντέπ‎‎‎‎‎
Πάουερ φόργουορντ
Ελένη Μακρή - Θεοδώρου

Η Ελένη Μακρή-Θεοδώρου του Ευαγγέλου είναι Ελληνίδα εκπαιδευτικός, διδάκτωρ και πρώην βουλευτής Φθιώτιδας με τη Νέα Δημοκρατία.

Βιογραφικά στοιχεία
Η Ελένη Μακρή-Θεοδώρου γεννήθηκε στη Λαμία. 

Σπούδασε παιδαγωγικά στο Εθνικό και Καποδιστριακό Πανεπιστήμιο Αθηνών (Παιδαγωγικό Τμήμα Δημοτικής Εκπαίδευσης) και Πολιτικές Επιστήμες στο Πάντειο Πανεπιστήμιο (Τμήμα Διεθνών και Ευρωπαϊκών Σπουδών). Παρακολούθησε το πρόγραμμα μετεκπαίδευσης στο Μαράσλειο Διδασκαλείο και έκανε μεταπτυχιακές σπουδές στην Εκπαίδευση Ενηλίκων και Δια Βίου Μάθηση στο Εθνικό και Καποδιστριακό Πανεπιστήμιο Αθηνών. Παρέλαβε το διδακτορικό της δίπλωμα (PhD) στην Κοινωνιολογία της εκπαίδευσης.  

Εργάστηκε ως εκπαιδευτικός της Πρωτοβάθμιας εκπαίδευσης σε σχολεία της Βοιωτίας και Φθιώτιδας, ως Διευθύντρια σχολικής μονάδας και για δύο χρόνια άσκησε καθήκοντα προϊσταμένης στη Δημόσια Κεντρική Βιβλιοθήκη Λαμίας.  

Μιλά Γαλλικά και Αγγλικά. 

Είναι παντρεμένη με το Μάριο Θεοδώρου και μητέρα δύο παιδιών.

Πολιτική σταδιοδρομία 
Το 1999 εξελέγη δημοτική σύμβουλος στο Δήμο Λειανοκλαδίου, όπου διετέλεσε Γραμματέας του Δημοτικού Συμβουλίου, μέλος της τοπικής ένωσης Δήμων και Κοινοτήτων (ΤΕΔΚ) Φθιώτιδας και εκπρόσωπος στην Κεντρική Ένωση Δήμων και Κοινοτήτων Ελλάδας (ΚΕΔΚΕ). 

Το 2006 εξελέγη νομαρχιακή σύμβουλος στο νομό Φθιώτιδας, όπου διετέλεσε Αντινομάρχης αρμόδια για θέματα Παιδείας και Πρόνοιας, Πρόεδρος της Νομαρχιακής Επιτροπής Διοίκησης, Οικονομίας και Κοινωνικού τομέα, Πρόεδρος Νομαρχιακής Επιτροπής Παιδείας και εκπρόσωπος της Ένωσης Νομαρχιακών Αυτοδιοικήσεων Ελλάδας (ΕΝΑΕ) στην Περιφερειακή Επιτροπή Ισότητας Στερεάς Ελλάδας. 

Το 2011 εξελέγη περιφερειακή σύμβουλος στην Περιφέρεια Στερεάς Ελλάδας. 

Το 2012 στις βουλευτικές εκλογές του Ιουνίου εξελέγη βουλευτής στην Εκλογική Περιφέρεια Φθιώτιδας με τη Νέα Δημοκρατία.  

Συμμετείχε στις επιτροπές Μορφωτικών Υποθέσεων, Έρευνας και Τεχνολογίας, Οδικής Ασφάλειας, και Παρακολούθησης του Συστήματος Κοινωνικής Ασφάλισης.

Νέα Δημοκρατία 
Είναι μέλος του κόμματος της Νέας Δημοκρατίας και μέλος του τομέα Παιδείας και Αυτοδιοίκησης της Νομαρχιακής Διοικούσας Επιτροπής (ΝΟΔΕ) Φθιώτιδας. 

Συμμετείχε στην ομάδα Ιδεολογικού του 9ου Συνεδρίου του κόμματος. 

Το 2012-2014 συμμετείχε ως μέλος στο Συμβούλιο Πρωτοβάθμιας και Δευτεροβάθμιας Εκπαίδευσης (Σ.Π.Δ.Ε) ως εκπρόσωπος της Νέας Δημοκρατίας.  

Από τον Ιούνιο του 2013 είναι εκλεγμένο μέλος της Εκτελεστικής Γραμματείας της Νέας Δημοκρατίας, το ανώτερο καθοδηγητικό και εκτελεστικό Όργανο του κόμματος.

Άλλες δραστηριότητες 
Με τη συνδικαλιστική της ιδιότητα διετέλεσε μέλος της Εξελεκτικής Επιτροπής του Συλλόγου Δασκάλων και Νηπιαγωγών του νομού Φθιώτιδας (2001-2002).  

Συμμετείχε ως επιμορφώτρια στα προγραμμάτα επιμόρφωσης εκπαιδευτικών Ευέλικτη Ζώνη (2001-2002) και Νέα Διδακτικά Πακέτα (2006)  

Έχει διατελέσει μέλος του Διοικητικού Συμβουλίου της Διοίκησης Υγειονομικής Περιφέρειας (ΔΥΠΕ) Στερεάς Ελλάδας (2004-2009).  

Είναι μέλος και στηρίζει ενεργά Επιστημονικούς, Πολιτιστικούς και Φιλανθρωπικούς Συλλόγους.

Εξωτερικοί σύνδεσμοι 
http://www.elenimakritheodorou.gr

Βουλευτές εκλεγμένοι με τη Νέα Δημοκρατία
Ανατόλι Κασίροφ

Ο Ανατόλι Κασίροφ (Μόσχα, 19 Μαΐου 1987) είναι Ρώσος καλαθοσφαιριστής, ο οποίος αγωνίζεται στην θέση του σέντερ.

Καριέρα
Ο Κασίροφ ξεκίνησε την επαγγελματική καριέρα του σε ηλικία δεκαοκτώ ετών, αγωνιζόμενος για την ΤΣΣΚΑ Μόσχας, κατακτώντας τρεις φορές το πρωτάθλημα Ρωσίας και δύο φορές την Ευρωλίγκα και το κύπελλο Ρωσίας. Πριν ενταχθεί στους κόλπους της ομάδας της Μόσχας, είχε αγωνιστεί στα τμήματα υποδομής του Τρίντα Σπορτ.

Το 2008/09, μεταγράφηκε στην Σπαρτάκ Αγίας Πετρούπολης, ενώ την επόμενη σεζόν υπέγραψε στην γερμανική Μίτελντόιτσερ, κατακτώντας την δέκατη θέση της Μπουντεσλίγκα.

Για την σεζόν 2010/11, συμφώνησε με τους Τούμπινγκεν Τάιγκερς και τον Απρίλιο του 2011 υπέγραψε στον Άρη για να αγωνιστεί στα πλέι-οφ του ελληνικού πρωταθλήματος. Με τους "κίτρινους" σημείωσε 61 πόντους σε 11 παιχνίδια και βοήθησε την ομάδα του να καταλάβει την τέταρτη θέση στην τελική κατάταξη.

Επέστρεψε στην Σπαρτάκ Αγίας Πετρούπολης για δύο χρονιές, ενώ ξεκίνησε την σεζόν 2013-14 στην λετονική Βέντσπιλς. Στην συνέχεια υπέγραψε και πάλι στους Τούμπινγκεν Τάιγκερς, όπου παρέμεινε μέχρι το 2015.

Το 2015, ξεκίνησε να αγωνίζεται για την ομάδα της Χίμκι Μόσχας, αλλά ολοκλήρωσε την σεζόν στην Σπαρτάκ Αγίας Πετρούπολης. Το καλοκαίρι του 2016, μεταγράφηκε στην Ζούκιγια από την Λιθουανία.

Παραπομπές

Πηγές
 KASHIROV, ANATOLY - Euroleague.net
 Anatoly Kashirov - Eurobasket
 Anatoly Kashirov: WALTER Tigers Tübingen

Ρώσοι καλαθοσφαιριστές
Καλαθοσφαιριστές Άρη
Καλαθοσφαιριστές ΤΣΣΚΑ Μόσχας
Καλαθοσφαιριστές Σπαρτάκ Αγίας Πετρούπολης
Καλαθοσφαιριστές Τάιγκερς Τίμπινγκεν
Καλαθοσφαιριστές γερμανικών συλλόγων
Καλαθοσφαιριστές λετονικών συλλόγων
Καλαθοσφαιριστές λιθουανικών συλλόγων
Σέντερ
Πυρηνίσκος

Ο πυρηνίσκος είναι ένα μικρό σωματίδιο το οποίο βρίσκεται συνήθως στον κυτταρικό πυρήνα του ευκαρυωτικού κυττάρου. Στον πυρηνίσκο γίνεται η παραγωγή αλλά και η μεταγραφή των ριβοσωμάτων. Τα ριβοσώματα εγκαταλείπουν τον πυρηνίσκο από τους πυρηνικούς πόρους και δένονται στο ενδοπλασματικό δίκτυο. Ο πυρηνίσκος αποτελείται από πρωτεΐνες και RNA.

Εξωτερικοί σύνδεσμοι

Κυτταρικά οργανίδια
Φινγκόλφιν

Ο Φινγκόλφιν είναι φανταστικός χαρακτήρας του Τζ. Ρ. Ρ. Τόλκιν. Γιος του Φίνγουε και ο μεγαλύτερος από τα ετεροθαλή αδέλφια του Φέανορ, ιδρυτής του οίκου που κυβέρνησε τους Νόλντορ στη Μέση-γη. Πατέρας των Φίνγκον, Τούργκον, Αρέδελ και Αργού (ο τελευταίος δεν αναφέρεται πουθενά στο δημοσιευόμενο Σιλμαρίλλιον).

Ιστορία 
Ο Φινγκόλφιν γεννήθηκε την εποχή των δέντρων στο Βαλινορ γιος του βασιλέα των Νόλτορ Φινγουε και της Ίντις. Δεν είχε της καλύτερες σχέσεις με τον Φέανορ εξαιτίας των ψεμάτων του Μελκορ που ήταν η αιτία της εξορίας του. Όταν έγινε η επανάσταση των Νόλτορ αναγκάστηκε να ακολούθησει τον λαό του αν και δεν ήθελε να φύγει πέρασε μέσα από  τους πάγους που οδηγούσαν στη Μέση-γη, όταν ο Φέανορ έκαψε τα πλοία τον Τελέρι. Έφτασε  στα βόρια στο Μιθριμ. Μετά τον θάνατο του Φέανορ, ο Μάεδρος ο γιος του παραιτήθηκε, και έτσι ο  Φινγκόλφιν ονομάστηκε υψηλός βασιλέας τον Νόλτορ. 

Για σχεδόν 400 χρόνια πολιορκούσε την Ανκμπαντ μετά την Νταγκορ Μπραγκολαχ κι ο Φινγκόλφιν απελπίστηκε και έτσι πήγε μόνος στις πύλες της Ανκμπαντ και προκάλεσε τον Μόργκοθ σε μονομαχία ο σκοτεινός άρχοντας κρατώντας το σφυρί του κάτω κόσμου άνοιξε λάκκους όπου στο τέλος μετά από μάχη  ο Φινγκόλφιν γλίστρησε σε έναν από αυτούς και ο Μόργκοθ τον πάτησε κι έτσι πέθανε. Οι αετοί όμως πήραν ότι έμεινε από το σώμα του σε ένα τύμβο κοντά στην Γκοντολιν  όπου ο Τούργκον έφτιαξε για τον πατέρα του. Το μίσος του Μόργκοθ όμως κατά του ίδιου και του οίκου του έμεινε γιατί εφτά φορές τραυματίστηκε  και μετά την μάχη κούτσαινε και ο πόνος δεν του έφυγε πότε.

Το Σιλμαρίλλιον (χαρακτήρες)
Ορκ

Ένα Όρκ είναι ένα φανταστικό ανθρωποειδές πλάσμα που είναι μέρος μιας φανταστικής φυλής που μοιάζει με τα τελώνια. 

Ενώ η γενική έννοια των ορκ βασίζεται σε μια ποικιλία προϋπάρχουσας μυθολογίας, η κύρια αντίληψη των πλασμάτων προέρχεται από τα έργα φαντασίας του Τζ. Ρ. Ρ. Τόλκιν, ιδιαίτερα του Άρχοντα των Δαχτυλιδιών. Στα έργα του Τόλκιν, οι Ορκ είναι ένα εξωφρενικό, επιθετικό, απωθητικό και γενικά κακόβουλο είδος, το οποίο βρίσκεται σε πλήρη αντίθεση με την καλοήθη αγάπη των Ξωτικών και γενικά εξυπηρετεί μια κακή δύναμη.

Εξωτερικοί Σύνδεσμοι
 9 milestones in orcs history. Wired magazine article
 RPG.NET Άρθρο για τα Όρκ

Μυθολογικά όντα
Φανταστικά τέρατα
Κάμερον (κρατήρας)

Ο Κάμερον είναι μικρός κρατήρας πρόσκρουσης στην Σελήνη. Βρίσκεται επί του νοτιοδυτικού χείλους του κρατήρα Ταρούτιου. Το σχήμα του είναι κυκλικό και θυμίζει αυτό του φλιτζανιού, χωρίς άλλα αξιοσημείωτα χαρακτηριστικά. Παλαιότερα ονομάζονταν Ταρούτιος C.

Βιβλιογραφία 
 
 
 
 
 
 
 
 
 
 
 
 

Κρατήρες Σελήνης
ΜακΝτόναλντ (κρατήρας)

Ο ΜακΝτόναλντ (McDonald) είναι μικρός κρατήρας πρόσκρουσης οποίος βρίσκεται περίπου στο κέντρο της Θάλασσας των Βροχών (Mare Imbrium) στην Σελήνη. Το χείλος του είναι κυκλικό και το σχήμα του θυμίζει αυτό του φλιτζανιού. Δεν υπάρχουν ιδιαίτερα σημάδια διάβρωσης.

Βρίσκεται στα νοτιοανατολικά του κατάτι μεγαλύτερου κρατήρα Καρλίνι και έφερε το όνομα Καρλίνι Β μέχρι να μετονομασθεί από την Διεθνή Αστρονομική Ένωση (International Astronomical Union, IAU).

Βιβλιογραφία
 
 
 
 
 
 
 
 
 
 
 
 

Κρατήρες Σελήνης
Θάλασσα των Κρίσεων

Η Θάλασσα των Κρίσεων (λατινικά Mare Crisium) είναι σεληνιακή θάλασσα. Βρίσκεται στα βορειοανατολικά της Θάλασσας της Γαλήνης (Mare Tranquillitatis) και εκτιμάται ότι σχηματίστηκε πριν από 4,55 με 3,85 δισεκατομμύρια χρόνια.

Χαρακτηριστικά 
Έχει διάμετρο 555 χλμ. και εμβαδόν 176.000 τ.χλμ. Ο πυθμένας της είναι επίπεδος, με αξιόλογο χαρακτηριστικό ένα δακτύλιο από ράχες (dorsa) κοντά στα όριά του. Ο σχηματισμός που θυμίζει ακρωτήριο και προεξέχει προς τα νοτιοανατολικά της θάλασσας ονομάζεται Promontorium Agarum. Στο δυτικό χείλος της Θάλασσας είναι ο κρατήρας Γιερκς, ενώ στα νοτιοανατολικά είναι ο παρόμοιος κρατήρας Λικ. Ο κρατήρας Πικάρ βρίσκεται σε μικρή απόσταση στα ανατολικά του Γιερκς και βορειοδυτικά του Πικάρ είναι οι κρατήρες Πιρς και Σουίφτ. Ejecta από τον σχηματισμό του κρατήρα Πρόκλου επικαλύπτουν το βορειοδυτικό μέρος της.

Ονομασία 
Όπως και οι υπόλοιπες «θάλασσες» της Σελήνης, ονομάστηκε έτσι από τον Ιταλό αστρονόμο του 17ου αιώνα Τζοβάνι Ριτσιόλι, του οποίου το σύστημα ονοματοδοσίας παραμένει μέχρι σήμερα.

Ο συγκεκριμένος σχηματισμός στην σεληνιακή επιφάνεια ονομάστηκε επίσης Κασπία Θάλασσα από τους Τόμας Χάριοτ (Thomas Harriot), Πιερ Γκασσεντί (Pierre Gassendi) και Michael Van Langren. Ο Γιούεν Α. Ουίτακερ (Ewen A. Whitaker) εικάζει πως προσδόθηκε το όνομα αυτό διότι ο σχηματισμός έχει την ίδια θέση στην Σελήνη με αυτή της Κασπίας στην Γη, αναφορικά με χάρτες της Ευρώπης, της Βόρειας Αφρικής και της Μέσης Ανατολής. Ο Άγγλος αστρονόμος Ουίλιαμ Γκίλμπερτ (William Gilbert) ανέφερε την περιοχή ως "Μπριτάνια" (από την Βρετανία) σε χάρτη που συνέταξε περ. στα 1600.

Παρατήρηση και εξερεύνηση 
Η Θάλασσα των Κρίσεων είναι μόλις ορατή δια γυμνού οφθαλμού από την Γη. Φαίνεται ως μια σκουρόχρωμη κηλίδα στο όριο της ορατής πλευράς του φυσικού μας δορυφόρου.

Στην περιοχή συνετρίβη το 1969 το σοβιετικό μη επανδρωμένο διαστημόπλοιο Λούνα 15, ενώ το 1976 το επίσης σοβιετικό ρομποτικό σκάφος Λούνα 24 προσσεληνώθηκε, συνέλεξε δείγματα του εδάφους και τα επέστρεψε πίσω στην Γη.

Παραπομπές

Εξωτερικοί σύνδεσμοι 

Η Θάλασσα των Κρίσεων στο The Moon Wiki  

Σεληνιακές θάλασσες
Ωμ (κρατήρας)

Ο Ωμ (Ohm) είναι κρατήρας πρόσκρουσης διαμέτρου 64 χλμ. ο οποίος βρίσκεται στην αθέατη από τη Γη πλευρά της Σελήνης. Βρίσκεται στα νότια του κρατήρα Comrie και ο δευτερεύων κρατήρας Comrie K είναι προσκολλημένος στο βορειοανατολικό του χείλος. Στα βορειοδυτικά του βρίσκεται ο κρατήρας Στέρνμπεργκ και στα νοτιοδυτικά ο Kamerlingh Onnes.

Ο Ωμ βρίσκεται στο κέντρο πελώριας περιοχής που καλύπτεται από ejecta. Η εξωτερικές επιφάνειες είναι καθαρές σε ακτίνα 20-30 χλμ., αλλά πέρα από εκεί η περίμετρος είναι καλυμμένη με υλικό και έχει μεγαλύτερη λευκαύγεια. Ο κρατήρας χρονολογείται στην Κοπερνίκεια περίοδο. Το εξωτερικό του χείλος είναι επακριβώς καθορισμένο, εκτός από μια περιοχή του στο νότιο μέρος που είναι κατάτι ακανόνιστη. Η εσωτερική επιφάνεια πέφτει σε ένα εσωτερικό στρώμα υλικού που υποχώρησε και κατηφορίζει προς τον πυθμένα.

Παραπομπές

Βιβλιογραφία 
 
 
 
 
 
 
 
 
 
 
 
 

Κρατήρες Σελήνης
NGC 350

Ο NGC 350 είναι ελλειπτικός γαλαξίας στον αστερισμό Κήτος.

Τον ανακάλυψε ο Γερμανός αστρονόμος Άλμπερτ Μαρτ (Albert Marth) στις 27 Σεπτεμβρίου 1864.

Αναφορές 

0350
03690
Ελλειπτικοί γαλαξίες
Κήτος (αστερισμός)
Αθήναιο Αρκαδίας

Το Αθήναιο (ή Αθήναιον) είναι χωριό  της Τοπικής κοινότητας Αθήναιου της Δημοτικής ενότητας Βαλτετσίου του Δήμου Τρίπολης. Στην Τοπική κοινότητα Αθήναιου υπάγεται και ο οικισμός Μαρμαριά με τον οποίο αποτελούσε κοινότητα από το 1964 έως το 1998 οπότε εντάχθηκε στον Καποδιστριακό Δήμο Βαλτετσίου, μέχρι το 2010 όταν ο Δήμος Βαλτετσίου εντάχθηκε στον Καλλικρατικό Δήμο Τρίπολης. Η παλαιότερη ονομασία του ήταν "Αλύκα" ή "Αλήκα" και μετονομάστηκε σε Αθήναιον το 1928 (Φ.Ε.Κ. 193 τ.Α 1928).

Ιστορία 
Ιστορικά στοιχεία για το Αθήναιον αναφέρονται από  τον Παυσανία, που περιηγήθηκε την περιοχή το 174 μ.Χ. Αριστερά του Αθηναίου υπήρχε "Ναός Αθηνάς με άγαλμα εν αυτώ λίθου". Πρόκειται για τον αρχαϊκό ναό ερείπια του οποίου υπάρχουν στην κορυφή του Αϊ-Λια Ασέας. 

Κατά την απογραφή των Ενετών που έγινε μεταξύ των ετών 1698–1700 από τον Διοικητή Francesco Grimani, το "Alica" αναφέρεται να ανήκει στην επαρχία ("territorio") του Μυστρά με 19 οικογένειες και 57 κατοίκους.  

Σημείωση: Κατά την απογραφή των Ενετών, οικισμός "Alica" αναφέρεται και στην επαρχία της Χρύσαφας (στη Μάνη). Η σημερινή του ονομασία είναι "τα Άλικα" και ανήκει στο Δήμος Ανατολικής Μάνης. 

Αναφέρεται από τους αγωνιστές του 1821 στα απομνημονεύματα των Θεόδωρου Κολοκοτρώνη και Κανέλλου Δεληγιάννη.

Το Αθήναιον βρίσκεται περίπου 1 χιλιόμετρο βορειότερα από τη θέση του αρχαίου και δημιουργήθηκε σαν οικισμός κατά τα μεσαιωνικά χρόνια, ενώ μετά τα Ορλωφικά το 1770 και την Επανάσταση του 1821 καταστράφηκε ολοσχερώς το 1825 και χτίστηκε ξανά μετά το 1828. Οι πρώτοι κάτοικοι δεν ξεπερνούσαν τις 5-6 οικογένειες και τα 30 άτομα. Σύντομα είχε αλματώδη αύξηση πληθυσμού (1851 196, 1861 264, 1896 353, 1910 440, 1920 418, 1930 481, 1940 530, 1951 478, 1961 385, 1971 350, 1981 225, 1991 193, 2001 112, 2011 92) ενώ το 2015 είχε 64 κατοίκους, κατά πλειοψηφία ηλικιωμένους.

Σήμερα  
Το Αθηναίο αποτελεί σήμερα τόπο παραθερισμού των πρώην κατοίκων του, που διαμένουν σε αστικά κέντρα, αφού διαθέτει υγιεινό και ξηρό κλίμα σε υψόμετρο 700 μέτρων, απέχοντας τρία λεπτά από τον Εθνικό Δρόμο Τρίπολης - Καλαμάτας, δέκα λεπτά από Τρίπολη και μισή ώρα από Καλαμάτα.

Προσωπικότητες 
 Κώστας Τριανταφυλλόπουλος (1956-2021), ηθοποιός.

Παραπομπές 

Χωριά του νομού Αρκαδίας
Δήμος Τρίπολης
Η μπαγιαντέρα

Η Μπαγιαντέρα (Γαλλικά: La Bayadère) είναι έργο μπαλέτου σε τέσσερες σκηνές του γάλλου χορεογράφου Μαριούς Πετιπά σε μουσική του Λουδοβίκου Μίνκους. Πρωτοπαρουσιάστηκε στις 4 Φεβρουαρίου 1877 στην Ρωσία από το Μπολσόι.

Μπαλέτο
Καπετανίκιον Ζίχνας

Το Κατεπανίκιον Ζίχνας ήταν διοικητική διαίρεση της Βυζαντινής Αυτοκρατορίας. Τα κατεπανίκια των τελευταίων αιώνων της αυτοκρατορίας ήταν μικρές συνοριακές διαιρέσεις, σε αντίθεση με τα μεγάλα σε έκταση αντίστοιχα του 10ου και 11ου αιώνα, που περιελάμβαναν μία πόλη ή κάστρο και τις γύρω περιοχές. 

Το κατεπανίκιο περιελάμβανε την μεσαιωνική πόλη της Ζίχνας, η σημερινή Παλιά Ζίχνη, ήταν οχυρωμένη με ισχυρό κάστρο. Αναφέρεται σαν κατεπανίκιο πρώτη φορά το 1310.

Παραπομπές 

Κατεπανάτα της Βυζαντινής αυτοκρατορίας
Καπετανίκιον Σερρών

Το Κατεπανίκιον Σερρών ήταν διοικητική διαίρεση της Βυζαντινής Αυτοκρατορίας. Τα κατεπανίκια των τελευταίων αιώνων της αυτοκρατορίας ήταν μικρές συνοριακές διαιρέσεις, σε αντίθεση με τα μεγάλα σε έκταση αντίστοιχα του 10ου και 11ου αιώνα, που περιελάμβαναν μία πόλη ή κάστρο και τις γύρω περιοχές. 

Το κατεπανίκιο περιελάμβανε την πόλη των Σερρών, πιθανότατα δημιουργήθηκε τον 12ο αιώνα αφού αναφέρεται ότι διοικητικά ανήκε σαν υποδιαίρεση στο Θέμα Σερρών. Το κατεπανίκιο αναφέρεται ότι υπήρχε και τον 14ο αιώνα.

Παραπομπές 

Κατεπανάτα της Βυζαντινής αυτοκρατορίας
Καπετανίκιον Ζαβαλτίας

Το Κατεπανίκιον Ζαβαλτίας ή Παραστρύμονον ή Παραλίμνιας ήταν διοικητική διαίρεση της Βυζαντινής Αυτοκρατορίας. Τα κατεπανίκια των τελευταίων αιώνων της αυτοκρατορίας ήταν μικρές συνοριακές διαιρέσεις, σε αντίθεση με τα μεγάλα σε έκταση αντίστοιχα του 10ου και 11ου αιώνα, που περιελάμβαναν μία πόλη ή κάστρο και τις γύρω περιοχές. 

Το κατεπανίκιο αναφέρεται τον 14ο αιώνα, βρισκόταν στην κοιλάδα του Κάτω Στρυμώνα στην σημερινή Μακεδονία και την Δράμα, έδρα του ήταν το σημερινό χωριό Ροδολίβος. Η περιοχή της Ζαλβατείας αρχικά αποτέλεσε Βάνδο του Θέματος Στρυμώνος που αναφέρεται από το 1083, το 1307 έγινε καπετανίκιο.

Παραπομπές 

Κατεπανάτα της Βυζαντινής αυτοκρατορίας
Καπετανίκιον Στρυμώνος

Το Κατεπανίκιον Στρυμώνος ήταν διοικητική διαίρεση της Βυζαντινής Αυτοκρατορίας. Τα κατεπανίκια των τελευταίων αιώνων της αυτοκρατορίας ήταν μικρές συνοριακές διαιρέσεις, σε αντίθεση με τα μεγάλα σε έκταση αντίστοιχα του 10ου και 11ου αιώνα, που περιελάμβαναν μία πόλη ή κάστρο και τις γύρω περιοχές. 

Το κατεπανίκιο βρισκόταν στην σημερινή Μακεδονία και τις Σέρρες, καταλάμβανε εδάφη της νεότερης Επαρχίας Βισαλτίας, διοικητικά ανήκε σαν υποδιαίρεση στο Θέμα Θεσσαλονίκης.

Παραπομπές 

Κατεπανάτα της Βυζαντινής αυτοκρατορίας
Με τα παντελόνια κάτω

Το "Με τα παντελόνια κάτω" ήταν ελληνική κωμική τηλεοπτική σειρά παραγωγής 2013-2014 που προβλήθηκε από τον τηλεοπτικό σταθμό Mega Channel. Το σενάριο της σειράς είναι του Βασίλη Σπηλιόπουλου και του Άγγελου Χασάπογλου ενώ η σκηνοθεσία του Βασίλη Θωμόπουλου.

Η σειρά προβλήθηκε τις σαιζόν 2012-2013 (από το β' μισό) και 2013-2014, και ολοκληρώθηκε σε 2 κύκλους επεισοδίων, ο πρώτος με 13 επεισόδια και ο δεύτερος με 21 επεισόδια (σύνολο 34 επεισόδια).

Υπόθεση  
Η σειρά βασίζεται στην ισπανική σειρά "Con el Culo al Aire". Η ελληνική εκδοχή είναι προσαρμοσμένη στην ελληνική κουλτούρα και έτσι η σειρά αντικατοπτρίζει τις περιπέτειες της καθημερινότητας, που ζούν πια οι περισσότεροι Έλληνες λόγω της κρίσης. Σε ένα κάμπινγκ μετακομίζουν κάθε λογής άνθρωποι, όλοι θύματα της κρίσης. Όντες όλοι τσακισμένοι όσον αφορά στα οικονομικά τους, έχοντας χάσει περιουσίες και δουλειά, αποφασίζουν να κάνουν μια νέα αρχή και να μετακομίσουν στο κάμπινγκ. Ένα μωσαϊκό ανθρώπων με διαφορετικά στοιχεία ο καθένας και διαφορετικές προσωπικότητες γίνονται οι ένοικοί του...

Επισκόπηση σειράς

Διανομή

Έκτακτες Συμμετοχές
 Παναγιώτης Μπουγιούρης (Αχιλλέας)
 Κλέλια Ρένεση (Μαργαρίτα)
 Κώστας Τριανταφυλλόπουλος (Γεράσιμος)
Τάσος Γιαννόπουλος (Θοδωρής)
 Άλκης Παναγιωτίδης (Θανάσης)
 Θανάσης Βισκαδουράκης (παραχαράκτης)
 Σωτήρης Καλυβάτσης (Σταύρος)
 Αλεξάνδρα Ούστα (Σωτηρία Ρουμελιώτου)
 Αλέξανδρος Μπουρδούμης (Μπουρδούμης)
 Γιάννης Ζουγανέλης (Φρίξος Σταθόπουλος)
Κώστας Ευρυπιώτης (Φώτης)
 Δημήτρης Κουρούμπαλης (Τζίμης)
 Σπύρος Πούλης (Λεωνίδας)
 Νικολέτα Βλαβιανού (Τζέλα)
 Ηλίας Ζερβός (Ντίνος Βελούσης)
 Νίκη Παλληκαράκη (Κατερίνα)
 Γιώργος Γαλίτης (Στάθης)
 Σπύρος Σπαντίδας (Στέφανος)
Γεράσιμος Σοφιανός (Μπάμπης)

Εξωτερικοί σύνδεσμοι 
Με τα παντελόνια κάτω στο retrodb

Τηλεοπτικές σειρές Mega
Ελληνικές κωμικές τηλεοπτικές σειρές
Κατεπανίκιον Ποπολίας

Το Κατεπανίκιον Ποπολίας ή Λυκοσχίσματος ήταν διοικητική διαίρεση της Βυζαντινής Αυτοκρατορίας. Τα κατεπανίκια των τελευταίων αιώνων της αυτοκρατορίας ήταν μικρές συνοριακές διαιρέσεις, σε αντίθεση με τα μεγάλα σε έκταση αντίστοιχα του 10ου και 11ου αιώνα, που περιελάμβαναν μία πόλη ή κάστρο και τις γύρω περιοχές. Ποπολία ήταν, τότε, το όνομα της αρχαίας Αμφίπολης που διασωζόταν ως ένα μικρό χωριό.

Το κατεπανίκιο βρισκόταν στην σημερινή Μακεδονία, και την περιοχή του κόλπου του Ορφανίου. Δημιουργήθηκε το 1261 και υπαγόταν σαν υποδιαίρεση στο Θέμα Σερρών, πιθανότατα διατηρήθηκε ως τον 13ο αιώνα όταν η περιοχή κατακτήθηκε από τους Σέρβους.

Παραπομπές 

Κατεπανάτα της Βυζαντινής αυτοκρατορίας
Πέρκιν (κρατήρας)

Ο Πέρκιν (Perkin) είναι κρατήρας πρόσκρουσης στην αθέατη από την Γη πλευρά της Σελήνης. Κοντά του στα νοτιοανατολικά είναι ο κατάτι μικρότερος κρατήρας Γκιγιόμ και στα δυτικά-νοτιοδυτικά του Dunér. Στα βορειοδυτικά του Πέρκιν βρίσκεται ο μεγάλος κρατήρας ντ' Αλαμπέρ

Ο Πέρκιν έχει σημάδια σοβαρής διάβρωσης από μεταγενέστερες προσκρούσεις. Το σχήμα του εξωτερικού  χείλους έχει αλλοιωθεί.

Βιβλιογραφία 
 
 
 
 
 
 
 
 
 
 
 
 

Κρατήρες Σελήνης
Φύλακες του Γαλαξία

Με το όνομα Φύλακες του Γαλαξία απαντώνται τα:

Φύλακες του Γαλαξία (ταινία, 2014)
Φύλακες του Γαλαξία (ομάδα)
Φύλακες του Γαλαξία (soundtrack)
Πόα

Η πόα είναι φυτό με βλαστό μαλακό και πράσινο, σε αντίθεση με τα ξυλώδη. Η διατήρηση του σχήματος οφείλεται κυρίως στη σπαργή των κυττάρων και λιγότερο στην κυτταρίνη. Το φύλλωμα τους χρησιμοποιείται χλωρό, ξερό ή ενσιρωμένο, ως ζωοτροφή (κυρίως αγρωστώδη και ψυχανθή). Στα πολυετή ή διετή ποώδη, ο υπέργειος βλαστός ξεραίνεται το χειμώνα και εκπτύσσονται νέοι βλαστοί και φύλλωμα την άνοιξη.

Δείτε επίσης
Δέντρο
Θάμνος

Παραπομπές

Βοτανική
Ναρέιν Καρθικέγιαν

Ο Ναρέιν Καρθικέγιαν, το πλήρες ονοματεπώνυμό του είναι Κουμάρ Ραμ Ναρέιν Καρθικέγιαν, (γεν. στις 14 Ιανουαρίου του 1977 στο Κουαμπατόρε) είναι Ινδός οδηγός αγώνων αυτοκινήτου.

Βιογραφικά στοιχεία 
Ο Καρθικέγιαν γεννήθηκε στο Κουαμπατόρε της Ινδίας. Ο πατέρας του, Κακάρλα Καρθικέγιαν, ήταν επίσης οδηγός αγώνων αυτοκινήτου και μητέρα του ήταν η Σειλά Ναϊντού. Φοίτησε στο Αγγλοϊνδικό Γυμνάσιο Στέινς του Κουαμπατόρε. Για τον μηχανοκίνητο αθλητισμό άρχισε να ενδιαφέρεται από πολύ νωρίς, δηλαδή από τότε που ο πατέρας του είχε στεφθεί επτά φορές Πρωταθλητής στο Ράλι Νότιας Ινδίας.

Φόρμουλα 1 
Ως πιλότος της Φόρμουλα 1 αγωνίστηκε για πρώτη φορά τη σαιζόν του 2005 με την ομάδα Τζόρνταν Γκραν Πρι, αργότερα έκανε συμβόλαιο για τις σαιζόν 2011 και 2012 με την Χισπάνια Ρέισινγκ Τιμ.

Παραπομπές

Εξωτερικοί σύνδεσμοι 
 Επίσημη ιστοσελίδα

Ινδοί οδηγοί Φόρμουλα 1
Μονή Σκέπης (Μόσχα)

Η Μονή Σκέπης (Ποκρόφσκι) (Покровский монастырь) είναι Ρωσικό Ορθόδοξο μοναστήρι το οποίο ευρίσκεται στην Μόσχα, στην συνοικία Ταγκάνκα. Η ύπαρξή του είναι γνωστή από το 1635, ενώ ήταν για καιρό γνωστό ως ένα φτωχό μοναστήρι μακρυά από το κέντρο της πόλης, το οποίο γειτόνευε με ένα μεγάλο κοιμητήριο για τους απλούς ανθρώπους. Υπαγόταν στο Μοναστήρι Ζαϊκονοσπάσκι το διάστημα μεταξύ 1680 και 1731.

Το μεγαλύτερο μέρος του μοναστηριού είναι νεοκλασσικής αρχιτεκτονικής όσον αφορά την εμφάνισή του, ενώ χρονολογείται από τις αρχές του 19ου αιώνα. Το πέντε τρούλων καθολικό του ανεγέρθηκε στα μέσα της δεκαετίας του 1850, σύμφωνα με σχέδια του Μιχαήλ Μπικόφσκι εμπνευσμένα από τον αρχιτεκτονικό ρυθμό της Βυζαντινής Αναβίωσης. Ο γενικότερος σχεδιασμός του μοναστηριού είναι εμπνευσμένος από τον Ναό της Αναστάσεως στην Ιερουσαλήμ. 

Οι Σοβιετικοί εκδίωξαν τους μοναχούς, ενώ προχώρησαν στην κατεδάφιση μέρους των τειχών του μοναστηριού. Το μοναστήρι λειτούργησε εκ νέου το 1994 ως σταυροπηγιακή γυναικεία μονή. Αντλεί σημαντικό μέρος της δημοτικότητάς και των εσόδων του από τα λείψανα της Αγίας Ματρόνας της Μόσχας, μίας ιδιαιτέρως λαοφιλούς Αγίας.

Παραπομπές

Εξωτερικοί Σύνδεσμοι 
 Επίσημη Ιστοσελίδα

Σκεπης, Μοσχα
Χένρι Κάβιλ

Ο Χένρι Κάβιλ (αγγλικά: Henry William Dalgliesh Cavill, 5 Μαΐου 1983) είναι Βρετανός ηθοποιός.

Βιογραφία 
Ο Χένρι Κάβιλ γεννήθηκε στο Βαϊλάτο του Τζέρσεϊ στις Αγγλονορμανδικές Νήσους του Ηνωμένου Βασιλείου. Ηταν ο τέταρτος από τα πέντε αγόρια της οικογενείας, από σειρά γέννησης. Η μητέρα του Μαριάννα ήταν γραμματέας σε μια τράπεζα, ενώ ο πατέρας του Κόλιν χρηματιστής.

Ο Κάβιλ ξεκίνησε την καριέρα του υποδυόμενος τον Άλμπερτ στην ταινία Ο Κόμης Μόντε Κρίστο του 2002, που βασίζεται στο ομώνυμο  μυθιστόρημα. Αργότερα έκανε γκεστ εμφανίσεις σε τηλεοπτικές σειρές πριν εμφανιστεί στην τηλεοπτική σειρά The Tudors υποδυόμενος τον Τσαρλς Μπράντον. Εμφανίστηκε στις ταινίες Τριστάνος ​​και Ιζόλδη, η Αστερόσκονη και Αθάνατοι αλλά έγινε ευρέως γνωστός από τον ρόλο του Σούπερμαν στην κινηματογραφική ταινία Άνθρωπος από Ατσάλι, ρόλο τον οποίον επανέλαβε στις ταινίες Μπάτμαν εναντίον Σούπερμαν: Η Αυγή της Δικαιοσύνης και Justice League.

Φιλμογραφία

Κινηματογράφος

Τηλεόραση

Παραπομπές

Εξωτερικοί σύνδεσμοι
 

Βρετανοί άνδρες ηθοποιοί κινηματογράφου
Βρετανοί άνδρες ηθοποιοί τηλεόρασης
Σταύρος Η. Κωνσταντόπουλος

Ο Σταύρος Η. Κωνσταντόπουλος είναι Ομότιμος Καθηγητής Πνευμονολογίας του Πανεπιστημίου Ιωαννίνων. Γεννήθηκε στην Αθήνα στις 27 Οκτωβρίου 1944. Είναι παντρεμένος με την Γιωτάννα Δαλαβάγκα και έχουν τρεις γιούς.

Σπουδές-Σταδιοδρομία
Σπούδασε Ιατρική στο Εθνικό και Καποδιστριακό Πανεπιστήμιο Αθηνών. Μετεκπαιδεύτηκε στο Einstein Medical Centre στη Φιλαδέφεια των ΗΠΑ,  όπου απέκτησε την ειδικότητα Πνευμονολογίας. Μετά την επιστροφή του στη Ελλάδα το 1978 και μέχρι το 1980 ήταν Πανεπιστημιακός Επιμελητής στην Πνευμονολογική Κλινική του Πανεπιστημίου Αθηνών, οπότε εισήγαγε την χρήση του Ευκάμπτου Βρογχοσκοπίου στην Ελλάδα. 
Το 1981 μετοίκησε στα Ιωάννινα όπου οργάνωσε το τμήμα Πνευμονολογίας/Βρογχοσκόπησης της Πανεπιστημιακής Παθολογικής Κλινικής στην νεοσύστατη Ιατρική Σχολή του Πανεπιστημίου Ιωαννίνων και το οποίο το 1990, μετεξελίχθη στην αυτόνομη Πνευμονολογική Κλινική του Παθολογικού Τομέα, της οποίας προΐστατο μέχρι το 2013 οπότε και συνταξιοδοτήθηκε.
Διετέλεσε δύο φορές Διευθυντής Ιατρικής Υπηρεσίας του Πανεπιστημιακού Νοσοκομείου Ιωαννίνων και επί σειράν ετών συντονιστής της Επιτροπής κατά της Φυματίωσης του Υπουργείου Υγείας (ΚΕΕΛΠΝΟ).

Επιστημονικό-Ερευνητικό έργο
Το σημαντικότερο έργο του είναι ο συσχετισμός του υψηλού ποσοστού εμφάνισης Μεσοθηλιώματος στους κατοίκους 3 χωριών της περιοχής Μετσόβου,  συνεπεία μη επαγγελματικής έκθεσης σε Αμίαντο. Η έκθεση σε αμίαντο οφείλετο στην χρήση υλικού για το άσπρισμα των σπιτιών που περιείχε αμίαντο, εν αγνοία φυσικά των χρηστών. Η ερευνητική αυτή εργασία καθιέρωσε παγκοσμίως τον όρο «Πνεύμων Μετσόβου» (Metsovo Lung).
Το 2014 το επιστημονικό περιοδικό [«Πνεύμων»] δημοσίευσε μονογραφία σε ειδικό τεύχος όπου παρουσιάζεται μια σύνοψη του ερευνητικού προγράμματος στη μορφή ιστορικής αναδρομής. 
Δημοσίευσε πληθώρα επιστημονικών άρθρων σε έγκυρα διεθνή περιοδικά και  πολλές ανακοινώσεις σε Διεθνή και Ελληνικά  Πνευμονολογικά συνέδρια. Αποτελεί διακεκριμένο μέλος της European Respiratory Society και της Ελληνικής Πνευμονολογικής Εταιρείας.
Διοργανώνει ανά διετίαν από το 1991 μέχρι σήμερα τα Σεμινάρια της Πνευμονολογικής  Κλινικής του Πανεπιστημίου Ιωαννίνων, με την συμμετοχή διακεκριμένων Πνευμονολόγων από την Ελλάδα και το εξωτερικό. 
Ιδρυσε μαζί με την Γιωτάννα Δαλαβάγκα  στο Εργαστήριο Ανατομίας-Ιστολογίας-Εμβρυολογίας, το πρώτο στην Ελλάδα, Κέντρο BAL για την ανάλυση και αξιολόγηση των κυτταρικών και βιοχημικών παραμέτρων του βρογχοκυψελιδικού εκπλύματος.
Ως Ομότιμος Καθηγητής εξακολουθεί να συνεισφέρει στο διδακτικό και ερευνητικό έργο της Πανεπιστημιακής Πνευμονολογικής Κλινικής.

Κ
Κ
Σιδηροδρομικός Σταθμός Ναυπλίου

Ο Σιδηροδρομικός Σταθμός Ναυπλίου είναι σιδηροδρομικός σταθμός στο Ναύπλιο. Ο σταθμός κτίστηκε το 1885 και τα πρώτα δρομολόγια για Αθήνα άρχισαν να εκτελούνται το 1886. Ο παλαιός σιδηροδρομικός σταθμός Ναυπλίου βρισκόταν στη συμβολή των οδών Βασιλέως Κωνσταντίνου και Θεσσαλονίκης, στον οποίο υπήρχε πρόσβαση μέσω της οδού Αιγίου, στο οδόστρωμα της οποίας βρίσκονται ακόμα ορατές οι ράγιες. Το 1972 αγοράστηκε από τον ΟΣΕ χώρος κοντά στο λιμάνι της πόλης για χρήση του νέου σιδηροδρομικού σταθμού, Ο σταθμός έκλεισε μαζί με τη γραμμή Ναυπλίου-Κορίνθου το 1963, και λειτούργησε ξανά το 1993. Ο σταθμός βρίσκεται υπό αναστολή λειτουργίας από το 2011 και προς το παρόν, εξυπηρετείται από τρένα εκδρομικής λειτουργίας, ενώ παραμένει ανενεργός σε άλλα δρομολόγια. Στο χώρο φιλοξενείται το Σιδηροδρομικό Πάρκο Ναυπλίου, ενώ το κτήριο του σταθμού στεγάζει ωδείο. Στο κτήριο της παλιάς αποθήκης στεγάζεται μουσείο αφιερωμένο στο παιδί

Ο Νέος Σιδηροδρομικός Σταθμός Λιμένος Ναυπλίου (Μπουμπουλίνας, Οίακος & Ναυπλίου-Νέας Κίου) έκλεισε τον Δεκέμβριο του 2010 μαζί με την σιδηροδρομική γραμμή Κορίνθου-Άργους-Ναυπλίου και θα επαναλειτουργήσει το 2022.

Παραπομπές 

Ναύπλιο
Ναύπλιο
Ναύπλιο
Ναύπλιο
Ναύπλιο
Άρμι Χάμερ

Ο Άρμι Χάμερ (αγγλικά: Armand Douglas "Armie" Hammer, 28 Αυγούστου 1986) είναι Αμερικανός ηθοποιός. Eίναι γνωστός για την απεικόνιση των Κάμερον και Τάιλερ Γουίνκλεβος, δύο δίδυμα αδέρφια στην ταινία The Social Network, τον Κλάιντ Τόλσον στο J. Edgar ,για τον ρόλο του στην ταινία Call me by your name ως Oliver,τον πρίγκιπα Αντρέα στην ταινία Καθρέφτη, Καθρεφτάκι Μου, τον πρωταγωνιστή της ταινίας Ο Μοναχικός Καβαλάρης, και τον Ιλια Κουριάκιν στο Κωδικό Όνομα U.N.C.L.E..

Πρώτα Χρόνια 
Ο Άρμι Χάμερ γεννήθηκε στο Λος Άντζελες της Καλιφόρνια. Η μητέρα του, Ντρου Αν ήταν τραπεζικός υπάλληλος και ο πατέρας του, ο Μίχαιλ Άρμαντ Χάμερ, είναι ιδιοκτήτης  αρκετών επιχειρήσεων, συμπεριλαμβανομένων των Knoedler Publishing και Armand Hammer Productions. Έχει έναν μικρότερο αδερφό τον Βίκτορ.
Μαζί με την οικογένεια του ζούσε στο Ντάλας για πολλά χρόνια.

Προσωπική Ζωή
Ο Άρμι Χάμερ παντρεύτηκε μια παρουσιάστρια της τηλεόρασης, ονόματι Ελίζαμπεθ Τσεΐμπερς στις 22 Μαΐου 2010. Οι δυο τους γνωρίστηκαν δια μέσω ενός φίλου του Άρμι Χάμερ, ονόματι Ταΐλερ Ράμσεϊ, ο οποίος είναι καλλιτέχνης στο επάγγελμα. Στις 1 Δεκεμβρίου 2014 το ζευγάρι απέκτησε μια κόρη, την οποία ονόμασαν Χάρπερ. Στις 10 Ιουλίου 2020 το ζευγάρι ανακοίνωσε μέσω μίας ανάρτησης στην πλατφόρμα κοινωνικής δικτύωσης Instagram ότι χώρισε μετά από 10 χρόνια γάμου.

Φιλμογραφία

Παραπομπές

Εξωτερικοί σύνδεσμοι

 

Αμερικανοί άνδρες ηθοποιοί κινηματογράφου
Αμερικανοί άνδρες ηθοποιοί τηλεόρασης
Αμερικανοί άνδρες ηθοποιοί φωνής
Τάκης Καραγκιοζόπουλος

Ο Τάκης Καραγκιοζόπουλος (γεννήθηκε στη Μελίκη Ημαθίας στις 4 Φεβρουαρίου 1961) είναι Έλληνας παλαίμαχος ποδοσφαιριστής που αγωνιζόταν σε θέσεις της άμυνας, της μεσαίας γραμμής και της επίθεσης.

Καριέρα

Σε συλλογικό επίπεδο 
Ο Τάκης Καραγκιοζόπουλος ξεκίνησε το ποδόσφαιρο στον Φίλιππο Μελίκης και αργότερα μεταγράφηκε στην ομάδα της Βέροιας, όπου αγωνιζόταν στη θέση του σέντερ φορ. Το 1981 αποκτήθηκε από την ΑΕΚ, αγωνιζόμενος σε αυτή τη θέση τα δύο πρώτα χρόνια, ώσπου, ο τότε προπονητής της ΑΕΚ, ο αείμνηστος Ζλάτκο Τσαϊκόφσκι τον γύρισε στη θέση του αμυντικού, έπειτα από τον σοβαρό τραυματισμό του Πέτρου Ραβούση. Μαζί με τον Στέλιο Μανωλά έκαναν ένα εξαιρετικό δίδυμο.

Με την ΑΕΚ αγωνίστηκε δώδεκα ολόκληρα χρόνια, κατακτώντας τρία πρωταθλήματα και ένα κύπελλο. Αυτό που θα μείνει αξέχαστο είναι το γκολ που πέτυχε εναντίον του Ολυμπιακού στο ΟΑΚΑ, στις 7 Μαΐου 1989, με το οποίο η ΑΕΚ κατέκτησε το πρωτάθλημα μετά από δέκα χρόνια, περνώντας στον αγώνα ως αλλαγή στο 73΄ στη θέση του Χριστοδούλου. Παίκτης χαμηλών τόνων αγωνίστηκε στην ΑΕΚ από το 1981 έως το 1993, έχοντας 231 συμμετοχές σε αγώνες πρωταθλήματος με 19 τέρματα, 47 αγώνες κυπέλλου με έξι τέρματα και 11 παρουσίες στην Ευρώπη. 

Έκλεισε την καριέρα του ως ποδοσφαιριστής την αγωνιστική περίοδο 1993-1994, παίζοντας στον Απόλλων Σμύρνης.

Διετέλεσε προπονητής του Π.Α.Ο. Ρουφ την περίοδο 1999-2002.

Στις εθνικές ομάδες 
Ο Τάκης Καραγκιοζόπουλος αγωνίστηκε στην εθνική ομάδα Νέων με τη Γιουγκοσλαβία στη Σμύρνη το 1978. Αγωνίστηκε στην εθνική μεσογειακή ομάδα και ήταν μέλος της το 1979, στο Σπλιτ, καθώς και το 1987 στη Λαττάκεια της Συρίας. Το 1983 αγωνίστηκε με την εθνική Ελπίδων εναντίον της Δανίας. Ήταν επίσης μέλος της ολυμπιακής ομάδας που αγωνίστηκε στο προολυμπιακό τουρνουά το 1984.

Τίτλοι 
Ο πρώτος τίτλος που κατέκτησε με τη φανέλα της ΑΕΚ ήταν το κύπελλο της περιόδου 1982-83, στον τελικό του οποίου (που έγινε για πρώτη φορά στο κατάμεστο νεοσύστατο τότε ΟΑΚΑ) η ΑΕΚ νίκησε τον ΠΑΟΚ με 2-0. Ο Τάκης Καραγκιοζόπουλος αγωνίστηκε μέχρι το 65΄, όταν αντικαταστάθηκε από τον Μιχάλη Τζιράκη.

Την περίοδο 1988-89 κατέκτησε το πρώτο πρωτάθλημα, με αποκορύφωμα τη νίκη με δικό του τέρμα, σε έναν συναρπαστικό αγώνα την προτελευταία αγωνιστική με τον Ολυμπιακό γηπεδούχο στο ΟΑΚΑ που βρήκε τελικά την ΑΕΚ να κόβει πρώτη το νήμα από τον βασικό διεκδικητή της. Το 1991-92 ήταν η χρονιά που η ΑΕΚ έπαιξε ίσως το πιο ωραίο ποδόσφαιρο στην καριέρα του Τάκη Καραγκιοζόπουλου, κατακτώντας τον τίτλο τρεις βαθμούς πάνω από τον Ολυμπιακό. Την επόμενη χρονιά, το 1992-93 ο Τάκης Καραγκιοζόπουλος έκλεισε την καριέρα του στην ΑΕΚ με έναν ακόμη τίτλο, κατακτώντας το τρίτο συνολικά πρωτάθλημα με τη φανέλα της.

Παραπομπές

Πηγές 
Το ποδοσφαιρικό προφίλ του Καραγκιοζόπουλου στο transfermarkt
Το προπονητικό προφίλ του Καραγκιοζόπουλου στο transfermarkt

Έλληνες ποδοσφαιριστές
Έλληνες προπονητές ποδοσφαίρου
Αμυντικοί ποδοσφαιριστές
Ποδοσφαιριστές Αθλητικής Ένωσης Κωνσταντινουπόλεως
Ποδοσφαιριστές Φούτμπολ Λιγκ (Ελλάδα)
Ποδοσφαιριστές Σούπερ Λιγκ Ελλάδας
Προπονητές ποδοσφαίρου Αθλητικής Ένωσης Κωνσταντινουπόλεως
Γιάννης Βουρνάς

Ο Γιάννης Βουρνάς ήταν Έλληνας αντιστασιακός και πολιτικός.

Βιογραφία 
Εργάστηκε ως δικηγόρος. Ανέπτυξε αντιστασιακή δράση ως στέλεχος του Αγροτικού Κόμματος της Ελλάδας και ήταν γνωστός με το ψευδώνυμο "Φωτεινός".

Το 1944 εξελέγη αντιπρόσωπος (Μεσσήνης) στο Εθνικό Συμβούλιο των Κορυσχάδων στην ΠΕΕΑ. Κατηγορήθηκε μαζί με άλλους για στάση και φυλακίστηκε στη Μυτιλήνη. Πήρε μέρος στον εμφύλιο και μετά την ήττα έφυγε για τη Σοβιετική Ένωση. Στην κυβέρνηση του Παρτσαλίδη ήταν υπουργός Συγκοινωνιών από τις 31 Ιανουαρίου ως τις 29 Αυγούστου 1949. Έπειτα επαναπατρίστηκε.

Παραπομπές 

Έλληνες Αντιστασιακοί
Έλληνες υπουργοί Συγκοινωνιών
Σιδηροδρομική γραμμή Κορίνθου - Καλαμάτας

Η Σιδηροδρομική γραμμή Κορίνθου - Καλαμάτας είναι σιδηροδρομική γραμμή μετρικού εύρους, μήκους 236 χιλιομέτρων, η οποία ένωνε την Κόρινθο με την Καλαμάτα, μέσω της Τρίπολης και της κεντρικής Πελοποννήσου. Ήταν μία από τις σημαντικότερες γραμμές του δικτύου μετρικού εύρους των πρώην ΣΠΑΠ. Από το 1971, η υπερταχεία «Παλιγγενεσία» εκτελούσε το δρομολόγιο Καλαμάτα–Πειραιάς. Τα δρομολόγια της γραμμής διεκόπησαν τμηματικά: το τμήμα Ζευγολατειό–Τρίπολη ανεστάλη το 2004, το τμήμα Τρίπολη–Κόρινθος το 2010, και το τμήμα Ζευγολατειό–Καλαμάτα το 2011. Το 2016 για τελευταία φορά εκδρομικος συρμός του Συλλόγου Φίλων Σιδηροδρόμου πήγε από το Ζευγολατειό στην Καλαμάτα. Το 2021 προγραμματίζεται έλευση στην Τρίπολη του συρμού που μετέφερε τα οστά του Κολοκοτρώνη, ενόψει των εορτασμών των 200 χρόνων από την Παλιγγενεσία του 1821. Το 2021 αναμένεται να επαναλειτουργήσει το τμήμα Κορίνθου–Ναυπλίου ως επιβατική γραμμή κατόπιν ανάταξης, ενώ το τμήμα Άργους–Τρίπολης ως εμπορευματική γραμμή το 2022. Σε τρίτη φάση προβλέπεται η επαναλειτουργία του τμήματος από την Τρίπολη έως την Καλαμάτα.

Σταθμοί
Οι κυριότεροι σταθμοί της μετρικής σιδηροδρομικής γραμμής ήταν οι εξής:

Κόρινθος, ανταπόκριση με γραμμή προς Πειραιά, Αθήνα και Πάτρα
Μυκήνες
Άργος, ανταπόκριση με γραμμή προς Ναύπλιο
Μύλοι
Τρίπολη
Λεύκτρο, ανταπόκριση με γραμμή προς Μεγαλόπολη
Ζευγολατειό, ανταπόκριση με γραμμή προς Καλό Νερό, Πάτρα και Πύργο
Καλαμάτα

Παραλλαγές
Στην προσπάθεια επαναλειτουργίας της γραμμής, έχουν γίνει προτάσεις παραλλαγών της χάραξης εκ παραλλήλου με τον Αυτοκινητόδρομο 7 («Μορέας»), προκειμένου να μειωθεί η απόσταση Κορίνθου–Καλαμάτας και ο σιδηρόδρομος να καταστεί ανταγωνιστικός των ΚΤΕΛ και του αυτοκινήτου. Οι παραλλαγές αυτές αφορούν τα τμήματα Σολωμός–Σπαθοβούνι–Νεμέα–Αλέα–Νεστάνη–Τρίπολη και Μαρμαριά–Μαλλωτά–Μεγαλόπολη–Λεύκτρο–Παραδείσια–Τσακώνα–Μελιγαλάς. Προτάσσεται η κανονικοποίηση της γραμμής στο απώτερο μέλλον. Ο Σύλλογος Φίλων Σιδηροδρόμου Αρκαδίας έχει προτείνει ήδη από το 1993 συγκεκριμένες δράσεις, στις οποίες περιλαμβάνονται οι βελτιώσεις χάραξης του τμήματος Κορίνθου–Μυκηνών, η κανονικοποίηση της γραμμής έως το Ναύπλιο με παραλλαγή στο τμήμα Χιλιομόδι - Νεμέα - Χάνι Ανέστη και η σήραγγα Καλογερικού στο τμήμα Τρίπολης–Ασέας.

Διακλάδωση Άργους–Ναυπλίου
Το 2024 προγραμματίζεται η επαναλειτουργία της γραμμής Κορίνθου–Άργους–Ναυπλίου μετά από 12 χρόνια διακοπής τον Δεκέμβριο του 2010 (δημοπράτηση 1o 6μηνο 2021). Η διαδρομή από την Αθήνα, συμπεριλαμβανομένης της μετεπιβίβασης από τον Προαστιακό στην Κόρινθο, εκτιμάται πως θα διαρκεί 2 ώρες, εν συγκρίσει με το ΚΤΕΛ Αργολίδος που διανύει την απόσταση σε 2 ώρες και 10 λεπτά. Εφόσον στο μέλλον υλοποιηθεί η παραλλαγή από Σπαθοβούνι, παραλλήλως του Αυτοκινητοδρόμου 7 («Μορέας»), ο χρόνος θα μειωθεί περαιτέρω.

Έως την αναστολή λειτουργίας των σιδηροδρόμων μετρικού εύρους της Πελοποννήσου το 2011, οι διαδρομές από Άργος και Ναύπλιο προς Αθήνα διαρκούσαν 1 ώρα και 50 λεπτά και 2 ώρες και 10 λεπτά αντίστοιχα.

Παραπομπές

Νομός Κορινθίας
Νομός Αργολίδας
Νομός Αρκαδίας
Νομός Μεσσηνίας
Σιδηροδρομικές γραμμές μετρικού εύρους στην Ελλάδα
Σιδηροδρομικές γραμμές στην Πελοπόννησο
Σιδηροδρομική γραμμή Ισθμού - Λουτρακίου

Η Σιδηροδρομική Γραμμή Ισθμού - Λουτρακίου είναι σιδηροδρομική γραμμή του Ο.Σ.Ε.. Αποτελεί διακλάδωση από την σιδηροδρομική γραμμή Πειραιά - Πάτρας που ξεκινά από τον Ισθμό. Είναι γραμμή μετρικού εύρους, όμως από το 2005 εκτελούνται πρόδρομες εργασίες μετατροπής της σε γραμμή κανονικού εύρους.

Η γραμμή Ισθμού - Λουτρακίου εγκαινιάστηκε την 1η Αυγούστου 1954. Τμήμα της πλησίον του σταθμού Ισθμού αποτελούσε παλαιότερα τμήμα της γραμμής Πειραιά - Πάτρας που παρακάμφθηκε το 1949, όταν κατασκευάστηκε η σιδηροδρομική γέφυρα της Διώρυγας της Κορίνθου που αντικατέστησε οριστικά εκείνη που καταστράφηκε στον Β΄ Παγκόσμιο Πόλεμο. Οι Σιδηρόδρομοι Πειραιώς - Αθηνών - Πελοποννήσου αποφάσισαν τότε την επέκταση της γραμμής που τέθηκε σε αχρηστία μέχρι το Λουτράκι, ώστε να τεθεί ξανά υπό εκμετάλλευση, εξυπηρετώντας κατά τον βέλτιστο τρόπο την περιοχή του Λουτρακίου. Η γραμμή τέθηκε εκτός εκμετάλλευσης τη δεκαετία του 1960 και η λειτουργία της αποκαταστάθηκε τον Ιούλιο του 1991. Εν όψει της μετατροπής της σε γραμμή κανονικού εύρους, τα τακτικά επιβατικά δρομολόγια στη γραμμή ανεστάλησαν από το 2006, ενώ χρησιμοποιήθηκε για τελευταία φορά από εκδρομικό συρμό στις 4 Φεβρουαρίου 2007. Σήμερα αναμένεται η αποξήλωση της υπάρχουσας γραμμής και η κατασκευή της νέας, αφού οριστικοποιηθεί η νέα θέση των σταθμών της.

Επαναλειτουργία (Νοέμβριος 2021)
Στις 12/06/2019 υπογράφεται η σύμβαση για την επαναλειτουργία από Ισθμό έως Λουτράκι. Toν Φεβρουάριο 2021 η πρόοδος έργου βρίσκεται στο 11,2%. Τον Μάρτιο 2021 αναμένεται η στρώση των γραμμών και τον Νοέμβριο 2021 η επαναλειτουργία της γραμμής Λουτρακίου, ως τμήμα του προαστιακού Αθηνών με 5-8 δρομολόγια προς Αθήνα. To 2006 που ανεστάλη η γραμμή, υπήρχαν 2 δρομολόγια ημερησίως ανά κατεύθυνση από Λουτράκι προς Παλαιό Σταθμό Αγίων Αναργύρων με ενδιάμεσους σταθμούς σε Ισθμό, Καλαμάκι, ΠΣΣ Αγ.Θεόδωροι, ΠΣΣ Κινέτα, ΠΣΣ Μέγαρα, ΠΣΣ Νέα Πέραμος, Ελευσίνα, ΠΣΣ Ασπροπύργου, Δυιλιστήρια ΕΛΠΕ και Άνω Λιόσια.

Στοιχεία γραμμής
 Μήκος: 5,199 χιλιόμετρα
 Εύρος: 1.000 χιλιοστά (προς μετατροπή σε 1.435 χιλιοστά)
 Σταθμοί: 3
 Μονή γραμμή
 Ηλεκτροδότηση: Όχι (προς εγκατάσταση ηλεκτροδότησης 25 kV 50 Hz AC)

Σταθμοί
 Ισθμός
 Πολυκατοικίες
 Λουτράκι

Παραπομπές

Ισθμός
Ισθμός
Νομός Κορινθίας
Έσπερος Καλλιθέας (καλαθοσφαίριση γυναικών)

Ο Παναθλητικός Όμιλος Καλλιθέας Έσπερος είναι ελληνικό αθλητικό σωματείο που δραστηριοποιείται στην περιοχή της Καλλιθέας, στην Αθήνα, όπου και βρίσκονται οι έδρες των τμημάτων του. Η γυναικεία ομάδα καλαθοσφαίρισης αποτελεί νομικά ένα από τα ερασιτεχνικά τμήματα του συλλόγου.

Επίσημα χρώματα του συλλόγου είναι το μπλε και το λευκό και έμβλημά του ένα μπλε πεντάκτινο αστέρι. Επίσημη έδρα των τμημάτων καλαθοσφαίρισης αποτελεί το Κλειστό Δημοτικό Γυμναστήριο Έσπερος, ενώ βοηθητικά χρησιμοποιούνται τα ανοικτά δημοτικά γήπεδα των οδών Σαλαμίνος και Ευαγγελιστρίας.

Ιστορική αναδρομή

Πρώτα βήματα 
Σχεδόν από την ίδρυσή του (1943) ο Έσπερος Καλλιθέας διατηρούσε γυναικεία αθλητικά τμήματα.

Η δεκαετία του 1980 
Εν έτει 1979, η διοίκηση του συλλόγου αποφάσισε την επανίδρυση του τμήματος καλαθοσφαίρισης γυναικών. Κατά συνέπεια, την αγωνιστική περίοδο 1979-80 η ομάδα πραγματοποίησε την πρώτη της εμφάνιση στο Πρωτάθλημα της Β' Κατηγορίας Κέντρου.
			
Την περίοδο 1981-82 κατέκτησε την πρώτη θέση της κατάταξης στην κατηγορία αυτή, με αποτέλεσμα να ανέλθει στην Α' Κατηγορία.

Η δεκαετία του 1990 και η ίδρυση των Εσπερίδων 
Στην Α' Κατηγορία Κέντρου και αργότερα στην Α' Κατηγορία Ε.Σ.Κ. Αττικής αγωνίστηκε με ελάχιστες εξαιρέσεις μέχρι το 1995.
			
Η αγωνιστική περίοδος 1994-95 αποδείχθηκε κομβική για την ιστορία του συλλόγου, εφόσον αυτός αναδείχθηκε Πρωταθλητής της Α' Κατηγορίας Ε.Σ.Κ. Αττικής, λαμβάνοντας το δικαίωμα ανόδου στη Β' Εθνική Κατηγορία (η οποία πλέον δεν υφίσταται).

Το καλοκαίρι του 1995 τα τμήματα καλαθοσφαίρισης γυναικών του Έσπερου και του Παντζιτζιφιακού Α.Ο. συνενώνονται προκειμένου να δημιουργήσουν ένα νέο σύλλογο, τον Α.Σ. Εσπερίδες Καλλιθέας.

Επανεκκίνηση τμήματος (2012 - σήμερα) 
Το καλοκαίρι του 2012 οι Εσπερίδες Καλλιθέας έκλεισαν το δεκαετή κύκλο τους έχοντας κατακτήσει δύο Πρωταθλήματα και τέσσερα Κύπελλα Ελλάδος. Ταυτόχρονα (η πρώτη ανακοίνωση έγινε το Σεπτέμβριο του 2011) το γυναικείο τμήμα του Έσπερου επανιδρύθηκε δηλώνοντας συμμετοχή στα τοπικά πρωταθλήματα της Ε.Σ.ΚΑ. Νότιας Αττικής.

Την αγωνιστική περίοδο 2013-14 η ομάδα δήλωσε συμμετοχή στο γυναικείο Πρωτάθλημα της Ε.Σ.ΚΑ. Νότιας Αττικής, ωστόσο αποσύρθηκε μετά την ολοκλήρωση της πρώτης φάσης έχοντας απολογισμό μόνο ήττες.

Τις αγωνιστικές περιόδους 2014-15 και 2015-16 ο Έσπερος δεν δήλωσε συμμετοχή στο γυναικείο πρωτάθλημα της Ε.Σ.ΚΑ. Νότιας Αττικής.

Παραπομπές

Εξωτερικοί σύνδεσμοι 

 « Ιστορία: Μπάσκετ Γυναικών», πληροφορίες για το τμήμα στον επίσημο ιστότοπο του Έσπερου Καλλιθέας.

Καλαθοσφαιριση Γυναικων
Γ.Σ. Εσπερίδες Καλλιθέας
Ανενεργοί ελληνικοί σύλλογοι καλαθοσφαίρισης
Σωματεία Ε.Σ.ΚΑ.Ν.Α.
Ιδρύσεις ομάδων καλαθοσφαίρισης το 1979